‘จีสตีล’แก้หนี้บริษัทมหาชัยฯถือหุ้น7.34%
มหาชัยศูนย์รวมเหล็ก ถือหุ้นจีสตีล 7.34% จากการปรับหนี้ ให้ราคาหุ้นละ 50 สตางค์
15 ต.ค. 2555

มหาชัยศูนย์รวมเหล็ก ถือหุ้นจีสตีล 7.34% จากการปรับหนี้ ให้ราคาหุ้นละ 50 สตางค์ 
บริษัท มหาชัยศูนย์รวมเหล็ก รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า เมื่อวันที่ 24 ก.ย. 2555 ได้มาหุ้นบริษัท จีสตีล (GSTEEL) จำนวน 1,960 ล้านหุ้น หรือจำนวน 7.34% ของทุนชำระแล้ว ในราคาหุ้นละ 0.50 บาท ล่าสุด GSTEEL ปิดที่ 0.35 บาท 
ทั้งนี้ บริษัทได้หุ้น GSTELL ล็อตนี้มาจากการเข้าร่วมโครงการปรับโครงสร้างหนี้ของจีสตีลและบริษัทในกลุ่ม 
บริษัท มหาชัยศูนย์รวมเหล็ก ตั้งอยู่ใน อ.เมือง จ.สมุทรสาคร ทำธุรกิจนำเข้า-จำหน่าย และบริการตัดเหล็กแผ่นชุบสังกะสี สเตนเลสแผ่น
ด้าน นางภิรมย์ เศาภายน กรรมการ บริษัท มิลล์คอนสตีลอินดัสทรีส์ (MILL) กล่าวว่า บริษัทยังคงยืนยันการใช้บริษัทย่อยคือ โอเชี่ยน โพรฟิท (OP) ซื้อสินทรัพย์ของ บริษัท อุตสาหกรรมเหล็กกล้าไทย (TSSI) เพียงแต่ล่าช้าจากเดิมที่เคยตั้งเป้าหมายไว้ในปี 2555 ขณะนี้คาดว่าจะคืบหน้าในปี 2556 
บริษัทอยู่ระหว่างการเจรจากับฝ่ายต่างๆ เพื่อให้ขบวนการทุกอย่างถูกต้อง และเห็นว่าขณะนี้เป็นช่วงที่ตลาดเหล็กลวด Commercial Grade กำลังเผชิญกับปัญหาการทุ่มตลาดเหล็กจากผู้ประกอบการจีน ซึ่งเป็นหนึ่งในผลิตภัณฑ์ของ TSSI จึงต้องเลื่อนการเข้าซื้อเพื่อหลีกเลี่ยงผลกระทบ
สำหรับงบประมาณการซื้อทรัพย์สินดังกล่าวนั้น ยังคงเท่าเดิมที่ 3,065 ล้านบาท โดยมาจากเงินเพิ่มทุนจำนวน 1,500 ล้านบาท และเงินกู้ยืมจากสถาบันการเงินอีก 1,565 ล้านบาท